钦定古今图书集成/明伦汇编/氏族典/第032卷 > 《廖用贤尚友录》 > 封敖
## 钦定古今图书集成/明伦汇编/氏族典/第032卷 > 《廖用贤尚友录》 > 封敖

按《唐书封敖传》：“敖字硕夫，其先盖冀州蓨人。元和中，
署进士第，江西裴堪辟置其府，转右拾遗。雅为宰相
李德裕所器。会昌初，以左司员外郎召为翰林学士，
三迁工部侍郎。敖属辞赡敏，不为奇涩，语切而理胜武宗使作诏书，慰边将伤夷者，曰：‘伤居尔体，痛在朕
躬’。帝善其如意出，赐以宫锦。刘稹平，德裕以定策功”
进太尉。时敖草其制曰：“谋皆予同，言不它惑。”德裕以
能明专任己以成功，谓敖曰：“陆生恨文不迨意如君，
此等语岂易得邪？”解所赐玉带赠之。未几，拜御史中
丞，与宰相卢商虑囚误纵死罪，复为工部侍郎。大中
中，历平卢、兴元节度使。初，郑涯开新路，水坏其栈，敖
更治斜谷道，行者告便。蓬果贼依鸡山，寇三川，敖遣
副使王贽捕平之。加检校吏部尚书，还为太常卿。卿
始视事，廷设《九部乐》，敖宴私第，为御史所劾。徙国子
祭酒。复拜太常，进尚书右仆射。然少行检，士但高其
才，故不至宰相，卒。